Javaslat A TANÁCS HATÁROZATA az 1999. évi Élelmiszersegély-egyezmény meghosszabbítása tekintetében az Európai Unió által az Élelmiszer-segélyezési Bizottságban képviselendő álláspont megállapításáról /* COM/2012/0211 final - 2012/0106 (NLE) */





INDOKOLÁS 1. A JAVASLAT HÁTTERE Az 1999. évi Élelmiszersegély-egyezmény Közösség részéről történő megkötéséről a 2000/421//EK tanácsi határozat rendelkezett. Az eredetileg az 1960-as években bevezetett egyezményt olyan eszközként hozták létre, amely a mezőgazdasági termelési többletnek a fejlett országokból a rászoruló fejlődő országok számára történő összehangolt és megfelelő átcsoportosítására szolgál. Az Élelmiszer-segélyezési Bizottság 2011. június 18-i 104. ülésén elfogadott határozata 2012. május 30-ig meghosszabbította az egyezmény hatályát. Az 1999. évi Élelmiszersegély-egyezmény és az 1995. évi Gabonakereskedelmi Egyezmény oly módon kapcsolódik egymáshoz, hogy az Élelmiszersegély-egyezmény kizárólag akkor hosszabbítható meg, ha ugyanabban az időszakban az 1995. évi Gabonakereskedelmi Egyezmény hatályban van. Az 1995-ös Gabonakereskedelmi Egyezményt 2013. június 30-ig meghosszabbították, ezáltal az 1999. évi Élelmiszersegély-egyezmény szintén meghosszabbítható még egy évvel. Mivel az 1999. évi Élelmiszersegély-egyezmény 2012. június 30-án lejár, az Élelmiszer-segélyezési Bizottság 2012. júniusi ülésén hivatalosan tárgyalni fogják a meghosszabbítás kérdését. 2010. december 14-i 103. ülésükön az Élelmiszer-segélyezési Bizottság tagországai megállapodtak az 1999. évi Élelmiszersegély-egyezmény hivatalos újratárgyalásának megkezdéséről. Az EU ugyan szerette volna 2011 júniusáig befejezni a tárgyalásokat, azonban csak 2012 áprilisában várható a korszerűbb élelmezésisegély-egyezményre vonatkozó tárgyalások lezárása, ahogy az új egyezmény francia és angol nyelvű – egyaránt hiteles – változatáról a tárgyaló felek megegyeznek. Az 1999. évi Élelmiszersegély-egyezmény 2012. június 30-án hatályát veszti, míg az Élelmezésisegély-egyezmény 2013. január 1-jén lépne hatályba azzal a feltétellel, hogy az egyezményt 2012. október 31-ig hat fél ratifikálja. Valószínű, hogy az 1999. évi Élelmiszersegély-egyezmény lejárata és az Élelmezésisegély-egyezmény hatályba lépése között hat hónapos áthidaló időszak lesz. Az Élelmiszer-segélyezési Bizottság 2011. november 30-i 105. ülésén a felek megállapodtak abban, hogy el kell kerülni, hogy az 1999. évi Élelmiszersegély-egyezmény és az új egyezmény egy meghatározott időszakban egyaránt hatályos legyen. Az Élelmiszer-segélyezési Bizottság 2012 júniusában foglalkozik majd az 1999. évi Élelmiszersegély-egyezmény további meghosszabbításának kérdésével. Az Európai Uniónak ezért egy közös álláspontot kell kidolgoznia. A humanitárius segítségnyújtási és élelmiszer-segélyezési tanácsi munkacsoport (COHAFA) 2012. február 29-i ülésén az uniós tagállamokkal folytatott párbeszédre alapozva a Bizottság és a tagállamok a jelenlegi Élelmiszersegély-egyezmény meghosszabbítása helyett a hat hónapos áthidaló időszakot részesítenék előnyben, mivel valószínűleg egy éves (2013. június 30-ig való) meghosszabbításra kerülne sor. Az 1999. évi egyezmény szerint az Európai Unió és tagállamai által vállalt éves minimális összegű élelmiszersegélyt búzaegyenértékben és értékben is megadják. A jelenlegi kötelezettségek 1 320 000 tonna búzaegyenértéket plusz 130 millió EUR-t tesznek ki (beleértve a szállítási és egyéb operatív költségeket is). Az 1 320 000 tonna búzaegyenértékben kifejezett kötelezettségvállalásból 990 000 tonna az a részesedés, amelyet belső uniós megállapodások részeként az Európai Unió kezel. Az 1999. évi Élelmiszersegély-egyezmény nem jogalkotási szükséglet az új, korszerűbb egyezmény hatályba lépéséhez, és politikai kötelességről sincs szó. Az 1999. évi Élelmiszersegély-egyezmény meghosszabbítása azt jelentené, hogy az Európai Unió az egyezmény III. cikkének e) pontja értelmében élelmiszersegély nyújtására vállalt éves kötelezettségei továbbra is fennállnának. Fontos megjegyezni, hogy a legutóbbi négy jelentéstételi időszakban az Európai Unió nem volt olyan helyzetben, hogy teljesíteni tudja tonna szerinti kötelezettségvállalását. Az EU ugyanakkor azonban jelentősen túllépte az érték szerinti kötelezettségvállalásainak teljesítését. Mindez nagy mértékben köszönhető annak, hogy az EU az élelmezési segély egy modern megközelítését alkalmazza, amelyet a jelenlegi egyezmény keretében nem ismertek el. Amennyiben az 1999. évi Élelmiszersegély-egyezményt nem hosszabbítják meg, az hatályát veszti. Következésképpen nem állna fenn az Élelmezésisegély-egyezmény által közvetlenül meghatározott minimum-kötelezettség, tehát a részes felek saját maguk határoznák meg az általuk vállalni kívánt minimum-kötelezettségeket. Mindez nem befolyásolná az EU általános költségvetéséből humanitárius élelmezési segélyre és élelmezésbiztonságra juttatott költségvetési előirányzatokat. Mindazonáltal ez valószínűleg azzal a következménnyel járna, hogy kedvezőtlen benyomás alakulna ki a fogadó országokban, amelyek úgy vélnék, csökken az élelmiszersegély-szállítás kiszámíthatósága. Kommunikációra és párbeszédre van tehát szükség annak érdekében, hogy biztosítsuk őket arról, az EU továbbra is elkötelezi magát amellett, hogy a legkiszolgáltatottabbak körében megoldja az élelmiszer-ellátás és az élelmezés bizonytalanságának kérdését. Bizonyíték erre, hogy az EU előreláthatóan megköti az Élelmezésisegély-egyezményt, amely révén szilárd politikai és pénzügyi kötelezettségeket vállal. Fontos emlékeztetni arra is, hogy az újratárgyalások során az EU vezető szerepet töltött be. 2. Meglévő rendelkezések a javaslat által érintett területen Az EU az alábbi határozatok révén értett egyet az 1999. évi Élelmiszersegély-egyezmény számos, egymást követő meghosszabbításával: – A Tanács 2000/421/EK határozata – A Tanács 2006/906/EK határozata – A Tanács 2007/317/EK határozata – a Tanács 2009/393/EK határozata – a Tanács 2010/316/EU határozata – a Tanács 2011/339/EU határozata · Összhang az Unió egyéb szakpolitikáival és célkitűzéseivel Az 1999. évi Élelmiszersegély-egyezmény XXV. cikkének b) pontja értelmében a további egy évvel történő meghosszabbítás feltétele, hogy az 1995. évi Gabonakereskedelmi Egyezmény a kérdéses időtartam során hatályos legyen. Az 1995. évi Gabonakereskedelmi Egyezmény a Nemzetközi Gabonatanács 2011. június 6-i ülésén hozott határozat értelmében 2013. június 30-ig hatályos. 3. AZ ÉRDEKELTEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLATOK A humanitárius segítségnyújtási és élelmiszer-segélyezési tanácsi munkacsoport (COHAFA) 2012. február 29-i ülésén a tagállamok támogatták a hat hónapos áthidaló időszakot, valamint az 1999. évi Élelmiszersegély-egyezmény meghosszabbítását ellenző uniós álláspont kialakítását. Szakértői vélemények összegyűjtése és felhasználása Külső szakértők bevonására nem volt szükség. · Hatásvizsgálat Tárgytalan. 4. A JAVASLAT JOGI ELEMEI · Jogalap Az Európai Unió működéséről szóló szerződés 214. cikke (1) és (4) bekezdése, valamint 218. cikkének (9) bekezdése. · Szubszidiaritás A javaslat párhuzamos hatáskörbe tartozik. · Arányosság A javaslat megfelel az arányosság elvének. · A jogi aktus típusának megválasztása Javasolt eszköz: tanácsi határozat. Más jogi aktusok a következő oknál fogva nem lennének megfelelőek: az EUMSZ 218. cikkének (9) bekezdése szerint ez az egyetlen mód az Európai Unió által az Élelmiszer-segélyezési Bizottságban képviselendő álláspont elfogadására. 5. KÖLTSÉGVETÉSI VONZATOK Az 1999. évi Élelmiszersegély-egyezmény meghosszabbítása azt jelentené, hogy az Európai Unió és tagállamai által az egyezmény III. cikkének e) pontja keretében élelmiszersegély nyújtására vállalt éves kötelezettségei további egy évig állnak fenn. Az Európai Bizottság felelősséget vállalt az EU és tagállamai által az Élelmiszersegély-egyezmény keretében vállalt kötelezettségvállalások egy részének teljesítésére. A tagállamokkal közösen az egyezményre vonatkozó konszolidált értesítést nyújtottak be, amely nem tesz említést külön eljárásról. Az egyezmény (VI. cikke) a kötelezettségvállalások túllépésének esetére rendelkezik az egyik évről a másikra történő átvitelről és az előzetes teljesítésről, de ezek igénybevételére még nem került sor. Mindazonáltal fontos megemlíteni, hogy négy egymást követő jelentéstételi évben, vagyis 2007/2008-ban, 2008/2009-ben, 2009/2010-ben és 2010/2011-ben az Európai Unió nem volt olyan helyzetben, hogy teljesíteni tudja tonna szerinti kötelezettségvállalását. KÖVETKEZTETÉSEK A fentiek fényében a Bizottság javasolja, hogy a Tanács az Európai Unió nevében fogadja el az alábbi álláspontot, és ennek megfelelően hatalmazza fel a Bizottságot arra, hogy ellenezze – az Élelmiszer-segélyezési Bizottság eljárási szabályzatának 13. szabálya szerint – az Élelmiszersegélyezési Bizottságban kialakuló olyan konszenzust, amely az egyezmény meghosszabbítását támogatja. 2012/0106 (NLE) Javaslat A TANÁCS HATÁROZATA az 1999. évi Élelmiszersegély-egyezmény meghosszabbítása tekintetében az Európai Unió által az Élelmiszer-segélyezési Bizottságban képviselendő álláspont megállapításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, és különösen annak 214. cikke (1) és (4) bekezdésére, összefüggésben a 218. cikk (9) bekezdésével, tekintettel a Bizottság javaslatára, mivel: (1) Az 1999. évi Élelmiszersegély-egyezményt az Európai Közösség részéről a Tanács 2000/421//EK határozata[1] hozta létre, az Élelmiszer-segély Bizottság különböző határozatai pedig meghosszabbították a hatályát. (2) A jelenlegi egyezmény 2012 júniusában lejár, és az Élelmiszersegélyezési Bizottság soron következő, 2012. júniusi ülésén tárgyalni fogják a lehetséges megújítás kérdését. (3) Az Élelmiszersegély-egyezmény XXV. cikkének b) pontja értelmében a meghosszabbítás feltétele, hogy az 1995. évi Gabonakereskedelmi Egyezmény a kérdéses időtartam során hatályos legyen; az egyezmény 2013. június 30-ig történő meghosszabbításáról a Nemzetközi Gabonatanács 2011. június 6-i ülésén határoztak. (4) 2010. december 14-i 103. ülésükön az Élelmiszer-segélyezési Bizottság tagországai megállapodtak, hogy megkezdik az Élelmiszersegély-egyezmény több tárgyalási ülésszakból álló hivatalos újratárgyalási eljárását. (5) A jelenlegi Élelmiszersegély-egyezmény 2012. június 30-án hatályát veszti, az új Élelmezésisegély-egyezmény pedig 2013. január 1-jén lépne hatályba. Valószínű, hogy az 1999. évi Élelmiszersegély-egyezmény lejárata és az Élelmezésisegély-egyezmény hatályba lépése között hat hónapos áthidaló időszak lesz. (6) Az Élelmiszersegélyezési Bizottság 2011. november 30-i 105. ülésén az 1999. évi Élelmiszersegély-egyezmény részes felei egyetértettek abban, hogy az átfedést el kell kerülni. Az Élelmiszersegély-egyezmény meghosszabbításával szemben a hathónapos áthidaló időszakot kell előnyben részesíteni. (7) Az Élelmiszer-segélyezési Bizottságban az Európai Uniót képviselő Európai Bizottságot tanácsi határozattal fel kell hatalmazni arra, hogy ellenezze az Élelmiszer-segélyezési Bizottságban kialakuló, meghosszabbítást támogató konszenzust, A KÖVETKEZŐKÉPPEN HATÁROZOTT: 1. cikk Az Európai Unió az Élelmiszer-segélyezési Bizottságban azt az álláspontot képviseli, hogy ellenzi az Élelmiszer-segélyezési Bizottság eljárási szabályzatának 13. szabálya szerint az Élelmiszer-segélyezési Bizottságban kialakuló olyan konszenzust, amely az Élelmiszersegély-egyezmény meghosszabbítását támogatja. 2. cikk A Bizottság felhatalmazást kap arra, hogy ezt az álláspontot az Élelmiszer-segélyezési Bizottságban képviselje. 3. cikk Ez a határozat elfogadásának napján lép hatályba. Kelt Brüsszelben, -án/-én. a Tanács részéről az elnök [1] HL L 163., 2000.7.4., 37. o.